ส่วนที่ 1

+-----------------------------------------------------------------------+
| ข้อมูลสรุป                                                               |
+-----------------------------------------------------------------------+

ส่วนที่ 1

ข้อมูลสรุป (Executive Summary)

บริษัท จัสมิน เทเลคอม ซิสเต็มส์ จำกัด (มหาชน) (“จัสมิน เทเลคอม” หรือ “บริษัท”)
มีสำนักงานใหญ่ตั้งอยู่ที่ ชั้น 9 อาคารจัสมิน อินเตอร์เนชั่นแนล ทาวเวอร์ เลขที่ 200 หมู่ที่ 4
ถนนแจ้งวัฒนะ ตำบลปากเกร็ด อำเภอปากเกร็ด จังหวัดนนทบุรี 11120
ดำเนินธุรกิจด้านสื่อสารและโทรคมนาคมและเทคโนโลยีสารสนเทศ โทรศัพท์ (02) 100-8300
โทรสาร (02) 502-3363 เลขทะเบียนบริษัท
เลขที่ 0107547000109 URL: www.jts.co.th

บริษัทก่อตั้งขึ้นด้วยทุนจดทะเบียน 100 ล้านบาท เมื่อวันที่ 21 เมษายน 2538 ภายใต้ชื่อ บริษัท
จัสมิน เทเลคอม ซิสเต็มส์ จำกัด ซึ่งถือหุ้นโดยบริษัท จัสมิน อินเตอร์เนชั่นแนล จำกัด (มหาชน)
(“จัสมิน อินเตอร์เนชั่นแนล”) ในสัดส่วนร้อยละ 100 ของทุนจดทะเบียน เมื่อวันที่ 20 กุมภาพันธ์
2547 บริษัทได้จดทะเบียนแปลงสภาพเป็นบริษัทมหาชน ต่อมาเมื่อวันที่ 6-8 กันยายน 2549
บริษัทได้เสนอขายหุ้นต่อประชาชนทั่วไป จำนวน 175 ล้านหุ้น ในราคาหุ้นละ 3.20 บาท
โดยทุนชำระแล้วของบริษัทเท่ากับ 700 ล้านบาท (หมายเหตุ ทั้งนี้
ไม่นับรวมการเสนอขายหุ้นสามัญเพิ่มทุนและใบสำคัญแสดงสิทธิแก่กรรมการและพนักงานจำนวน
5,000,000 หุ้น และ 21,250,000 หน่วย)

ทั้งนี้วันที่ 3 พฤศจิกายน 2549 บริษัทได้เสนอขายหุ้นสามัญเพิ่มทุนที่เป็นโครงการต่อเนื่อง 5 ปี
ต่อกรรมการและพนักงานของบริษัทจำนวน 1,000,000 หุ้น มูลค่าที่ตราไว้หุ้นละ 1.00 บาท
ในราคาเสนอขายหุ้นละ 1.00 บาท โดยหุ้นสามัญเพิ่มทุนดังกล่าวเป็นโครงการต่อเนื่อง 5 ปี
จำนวน 5,000,000 หุ้น บริษัทจะพิจารณาจัดสรรหุ้นสามัญจำนวน 5,000,000
หุ้นดังกล่าวให้แก่กรรมการและพนักงานของบริษัท ภายในระยะเวลา 5 ปี
นับตั้งแต่วันที่เสนอขายครั้งแรก เมื่อวันที่ 3 พฤศจิกายน 2549
และเสนอขายหุ้นสามัญตามโครงการต่อเนื่อง 5 ปี ครั้งที่ 2 เมื่อวันที่ 4 พฤษภาคม 2550 จำนวน
1,000,000 หุ้น มูลค่าที่ตราไว้หุ้นละ 1.00 บาท ในราคาเสนอขายหุ้นละ 1.00 บาท
เสนอขายหุ้นสามัญตามโครงการต่อเนื่อง 5 ปี ครั้งที่ 3 เมื่อวันที่ 6 พฤษภาคม 2551 จำนวน
1,000,000 หุ้น โดยมีผู้ใช้สิทธิซื้อหุ้นจำนวน 950,000 หุ้น มูลค่าที่ตราไว้หุ้นละ 1.00 บาท
ในราคาเสนอขายหุ้นละ 1.00 บาท
โดยบริษัทจะเสนอขายหุ้นสามัญตามโครงการต่อเนื่องที่เหลือในปีที่ 4 ถึงปีที่ 5 ต่อไป

นอกจากนี้วันที่ 3 พฤศจิกายน 2549
บริษัทได้เสนอขายใบสำคัญแสดงสิทธิที่จะซื้อหุ้นสามัญต่อกรรมการและพนักงานของบริษัท อายุ 5 ปี
จำนวน 21,250,000 หน่วยในราคาเสนอขาย 0 บาท ทั้งนี้ใบสำคัญแสดงสิทธิ 1
หน่วยมีสิทธิซื้อหุ้นสามัญ 1 หุ้นในราคาใช้สิทธิ 1.00 ถึง 2.00 บาท
ขึ้นกับผลกำไรสุทธิตามงบการเงินตรวจสอบประจำปีล่าสุดก่อนวันใช้สิทธิ
โดยใบสำคัญแสดงสิทธิดังกล่าวมีระยะเวลาการใช้สิทธิระหว่างวันที่ 28 ธันวาคม 2550 ถึงวันที่ 27
ตุลาคม 2554 ทั้งนี้จนถึงวันที่ 31 ธันวาคม 2551 ยังไม่มีกรรมการ ผู้บริหาร และ
พนักงานท่านใดใช้สิทธิที่จะซื้อหุ้นสามัญดังกล่าว

ณ 31 ธันวาคม 2551 ทุนชำระแล้วของบริษัทเท่ากับ 702.95 ล้านบาท โดย จัสมิน
อินเตอร์เนชั่นแนล บริษัท เอเซียส รีเยนแนล เซอร์วิส จำกัด และ บริษัท ที.เจ.พี เอ็นจิเนียริ่ง
จำกัด ถือหุ้นคิดเป็นสัดส่วนร้อยละ 56.90 ร้อยละ 9.11 และร้อยละ 8.53 ตามลำดับ

นอกจากนี้บริษัทมีบริษัทย่อย 1 บริษัทได้แก่บริษัท สยามเทลเทคคอมพิวเตอร์ จำกัด
ซึ่งเป็นบริษัทในกลุ่มจัสมิน อินเตอร์เนชั่นแนล และดำเนินธุรกิจด้านการจัดหา
ออกแบบและวางระบบเช่นเดียวกับบริษัท โดยบริษัทถือหุ้นสามัญ จำนวน 538,264 หุ้น
คิดเป็นเงินลงทุน 83.90 ล้านบาท หรือ คิดเป็นร้อยละ 97.87 ของหุ้นทั้งหมด

ลักษณะการประกอบธุรกิจของ จัสมิน เทเลคอม และบริษัทย่อย

จัสมิน เทเลคอม
และบริษัทย่อยดำเนินธุรกิจออกแบบและวางระบบสื่อสารโทรคมนาคมและเทคโนโลยีสารสนเทศแบบครบวงจร
(System Integrator) โดยเป็นผู้จัดจำหน่ายอุปกรณ์พร้อมทั้งให้บริการที่เกี่ยวเนื่องอื่นๆ
นอกจากนี้บริษัทยังเป็นตัวแทนจำหน่ายอุปกรณ์เครื่องมือวัดด้านระบบสื่อสารจากต่างประเทศ
และให้บริการเช่าเครื่องโทรศัพท์สาธารณะ โดยสามารถแบ่งออกเป็น 4 ประเภทหลัก ดังนี้

1.  ธุรกิจจัดหา ออกแบบ และวางระบบสื่อสารโทรคมนาคม –
    บริษัทเป็นผู้จัดจำหน่ายอุปกรณ์ระบบสื่อสารและโทรคมนาคมพร้อมให้บริการออกแบบ จัดหา
    ติดตั้ง และทดสอบแบบเบ็ดเสร็จ (Turnkey) แก่ผู้ให้บริการโทรคมนาคมต่างๆ
    โดยอุปกรณ์สื่อสารและโทรคมนาคมที่บริษัทใช้ในการติดตั้งทั้งหมดเป็นการซื้อจากบริษัทผู้ผลิตในประเทศหรือการนำเข้าสินค้าจากบริษัทผู้ผลิตในต่างประเทศ
    โดยบริษัทไม่ทำการผลิตสินค้าใดๆ เอง ทั้งนี้ ช่องทางการจำหน่ายหลักของธุรกิจงานโครงการ
    มี 2 ช่องทาง ได้แก่
    การเข้าร่วมประมูลโครงการเพื่อเป็นผู้รับจ้างเหมาวางระบบสื่อสารและโทรคมนาคมให้แก่ลูกค้าทั้งภาครัฐ
    และภาคเอกชน และการ Sub Contract จากผู้ที่ชนะประมูลงานโครงการ ในปี 2549 ปี
    2550 และปี 2551 รายได้จากธุรกิจดังกล่าวคิดเป็นร้อยละ 78.66 ร้อยละ 73.65
    และร้อยละ 79.82 ของรายได้จากการขายและบริการ

2.  ธุรกิจโทรศัพท์สาธารณะ – บริษัทให้เช่าเครื่องโทรศัพท์สาธารณะแก่บมจ.ทีโอที
    โดยบริษัทเป็นผู้จัดหา ติดตั้งเครื่องโทรศัพท์สาธารณะ ตู้โทรศัพท์สาธารณะและอุปกรณ์อื่นๆ
    ที่เกี่ยวข้อง รวมถึงการตรวจสอบ
    ซ่อมแซมและบำรุงรักษาการทำงานของเครื่องโทรศัพท์สาธารณะ อาทิ ทำความสะอาด
    เครื่องโทรศัพท์และตู้โทรศัพท์สาธารณะให้อยู่ในสภาพพร้อมใช้งานอยู่เสมอ ในปี 2549 ปี
    2550 และปี 2551 รายได้จากธุรกิจดังกล่าวคิดเป็นร้อยละ 7.08 ร้อยละ 10.70
    และร้อยละ 8.08 ของรายได้จากการขายและบริการ

และเมื่อวันที่ 22 พฤศจิกายน 2550 บริษัทฯ ได้รับใบอนุญาตประกอบกิจการโทรคมนาคมแบบที่1
ประเภทบริการโทรศัพท์สาธารณะจากคณะกรรมการกิจการโทรคมนาคมแห่งชาติ (กทช.)
เพื่อให้บริการโทรศัพท์สาธารณะจำนวนไม่เกิน 10,000
เลขหมายโดยสามารถให้บริการได้ทั่วประเทศและสามารถเช่าใช้โครงข่ายจากผู้ให้บริการโทรคมนาคมทั้งประเภท
Wireline Network และ Wireless Network ได้

3.  ธุรกิจอุปกรณ์เครื่องมือวัด –
    บริษัทเป็นผู้จัดจำหน่ายเครื่องมือวัดด้านระบบสื่อสารและโทรคมนาคม อาทิ
    เครื่องมือวัดสำหรับสายส่งสัญญาณและเสาอากาศระบบโทรศัพท์เคลื่อนที่/ไมโครเวฟ
    หรือสำหรับสัญญาณคลื่นความถี่วิทยุ
    โดยบริษัทเป็นตัวแทนจำหน่ายเพียงผู้เดียวในประเทศไทยของ Anritsu Group
    ภายใต้เครื่องหมายการค้า “Anritsu” และ “NetTest” ในปี 2549 ปี 2550 และปี
    2551 รายได้จากธุรกิจดังกล่าวคิดเป็นร้อยละ 1.47 ร้อยละ 4.87 และร้อยละ 2.04
    ของรายได้จากการขายและบริการ

4.  ธุรกิจจัดหา ออกแบบและวางระบบคอมพิวเตอร์ - ซึ่งดำเนินการโดย
    สยามเทลเทคซึ่งจะเป็นผู้จัดจำหน่ายอุปกรณ์คอมพิวเตอร์และอุปกรณ์เครือข่ายที่เกี่ยวเนื่อง
    พร้อมให้คำปรึกษา ออกแบบ วางระบบคอมพิวเตอร์และเครือข่ายเทคโนโลยีสารสนเทศ
    รวมถึงพัฒนาซอฟต์แวร์ระบบงาน (Application Software)
    และให้บริการด้านบำรุงรักษาแก่ลูกค้าทั้งภาครัฐ และภาคเอกชน ในปี 2549 ปี 2550 และปี
    2551 รายได้จากธุรกิจดังกล่าวคิดเป็นร้อยละ 12.79 ร้อยละ 10.78 และร้อยละ 10.06
    ของรายได้จากการขายและบริการ

นอกจากนี้ บริษัทยังให้บริการวางระบบอาณัติสัญญาณสำหรับระบบขนส่งทางรถไฟ
และหน่วยธุรกิจระบบความปลอดภัย โดยเป็นการให้บริการออกแบบ ติดตั้ง
และจัดจำหน่ายอุปกรณ์ระบบรักษาความปลอดภัย อาทิ ระบบกล้องโทรทัศน์วงจรปิด (CCTV
System) ระบบควบคุมการเข้า-ออก (Access Control System)

ผลการดำเนินงานของบริษัทและบริษัทย่อย ณ วันที่ 31 ธันวาคม ปี 2549 ถึง 2551 สรุปได้ดังนี้

(หน่วย : พันบาท)

  ------------------------------------------------------------------------
                         งบการเงินรวม                     
  ---------------------- -------------- ---------------- -----------------
                         2549           2550             2551

  ยอดขายสุทธิ              2,850,595      1,545,321        1,563,120

  รายได้รวม               2,919,779      1,607,658        1,609,514

  กำไรจากการดำเนินงาน     446,811        177,170          78,530

  กำไรสุทธิ                313,407        103,812          7,114

  สินทรัพย์รวม              4,074,826      3,515,953        3,253,312

  หนี้สินรวม                2,243,975      1,701,045        1,602,236

  ส่วนของผู้ถือหุ้น            1,830,851      1,814,908        1,651,076

  อัตรากำไรสุทธิ (ร้อยละ)    10.73          6.46             0.44
  ------------------------------------------------------------------------

ปี 2551 บริษัทและบริษัทย่อยมีรายได้รวมเท่ากับ 1,609.51 ล้านบาท
ซึ่งเพิ่มขึ้นจากระยะเวลาเดียวกันของปีก่อน ร้อยละ 0.12
เนื่องจากบริษัทอยู่ระหว่างการประมูลงานใหม่ และ รอลงนามในสัญญาบางโครงการ
บริษัทมีกำไรสุทธิปี 2551 เท่ากับ 7.11 ล้านบาท โดยมีอัตรากำไรสุทธิเท่ากับร้อยละ 0.44
โดยในไตรมาสที่ 2 ปี 2551 บริษัทและบริษัทย่อยมีผลขาดทุนจากการด้อยค่าเงินลงทุนใน ทีทีแอนด์ที
จำนวน 37 ล้านบาท จึงทำให้ผลกำไรสุทธิจากการดำเนินงานปรับลดลงจาก 44 ล้านบาท เป็น
7.11 ล้านบาท

ณ วันที่ 31 ธันวาคม 2551 บริษัทมีสินทรัพย์รวมเท่ากับ 3,253.31 ล้านบาท ซึ่งลดลงร้อยละ
7.47 จากงบการเงินรวม ณ สิ้นปี 2550 นอกจากนี้ บริษัทมีหนี้สินรวมและส่วนของผู้ถือหุ้น เท่ากับ
1,602.24 ล้านบาท และ 1,651.08 ล้านบาท ตามลำดับ

ปัจจัยความเสี่ยงที่สำคัญของบริษัท

สามารถสรุปได้ดังนี้

-   ความเสี่ยงจากการพึ่งพาลูกค้ารายใหญ่ : จัสมิน เทเลคอมมีรายได้จากการขายและบริการ
    ในปี 2549 ปี 2550 มาจากลูกค้ารายใหญ่ 4 ราย ได้แก่ ทีทีแอนด์ที ทริปเปิลที บรอดแบนด์
    ทีโอที และ กสท. คิดเป็นสัดส่วนรวมร้อยละ 89.33 และร้อยละ 73.78 สำหรับปี 2551
    บริษัทมีลูกค้ารายใหญ่เพิ่มขึ้นจากเดิมได้แก่ การไฟฟ้าภูมิภาค และ ธนาคารออมสิน
    ทำให้มีรายได้จากการขายและบริการปี 2551 มาจากลูกค้ารายใหญ่ 6 ราย
    คิดเป็นสัดส่วนร้อยละ 80.77 ทั้งนี้
    หากในอนาคตบริษัทไม่รับงานโครงการสื่อสารโทรคมนาคมจากผู้ประกอบการสื่อสารโทรคมนาคมข้างต้น
    หรือผู้ประกอบการสื่อสารโทรคมนาคมปรับลดงบประมาณโครงการลง
    จะส่งผลกระทบโดยตรงต่อรายได้ของบริษัท

-   ความเสี่ยงจากการพึ่งพิงผู้ผลิต : ในปี 2549 ปี 2550 และปี 2551
    บริษัทมีการจัดหาอุปกรณ์สื่อสารโทรคมนาคมจากบริษัทผู้ผลิตรายใหญ่และมีชื่อเสียง ได้แก่ กลุ่ม
    Huawei และ Alcatel ในสัดส่วนที่สูง
    ซึ่งหากบริษัทไม่สามารถสั่งซื้อสินค้าจากบริษัทผู้ผลิตทั้งสอง
    หรือหากบริษัทผู้ผลิตทั้งสองพิจารณาเข้าประมูลงานเอง
    อาจส่งผลกระทบต่อผลการดำเนินงานของบริษัท อย่างไรก็ตาม
    บริษัทเชื่อว่าจะสามารถหาบริษัทผู้ผลิตรายอื่นที่มีคุณสมบัติเท่าเทียมกันได้ อีกทั้ง
    บริษัทมีนโยบายในการรักษาความสัมพันธ์อันดีกับพันธมิตรที่เป็นบริษัทผู้ผลิตชั้นนำของโลกหลายๆ
    ราย
    เพื่อลดความเสี่ยงในการพึ่งพาผลิตภัณฑ์และเทคโนโลยีของผู้ผลิตรายหนึ่งรายใดมากจนเกินไป

-   ความเสี่ยงจากการส่งมอบงาน :
    ในการดำเนินธุรกิจงานโครงการของบริษัทและบริษัทย่อยมีระยะเวลาโครงการระหว่าง 3
    เดือน ถึง 2 ปี หรือโดยเฉลี่ย 8 เดือน ขึ้นกับขนาดของโครงการ
    ซึ่งเมื่อถึงกำหนดเวลาหากบริษัทไม่สามารถดำเนินงานและ
    ส่งมอบงานได้
    บริษัทอาจสูญเสียความน่าเชื่อถือและ/หรือเสียค่าปรับแก่เจ้าของโครงการตามเงื่อนไขที่ระบุไว้ในสัญญา
    ซึ่งอัตราค่าปรับดังกล่าวจะมีผลกระทบต่ออัตรากำไรของแต่ละโครงการที่ลดลง

-   ความเสี่ยงจากการส่งมอบงานตามสัญญาให้เช่าเครื่องโทรศัพท์สาธารณะและรายได้ค่าเช่าโทรศัพท์สาธารณะที่มีแนวโน้มปรับตัวลดลง
    : บริษัททำสัญญาให้เช่าเครื่องโทรศัพท์สาธารณะกับทีโอที 3 ฉบับ
    โดยบริษัทจะต้องติดตั้งและส่งมอบเครื่องโทรศัพท์สาธารณะให้แก่ทีโอทีภายในระยะเวลาที่กำหนด
    อย่างไรก็ตาม
    ที่ผ่านมาบริษัทประสบปัญหาล่าช้าในการติดตั้งและส่งมอบเครื่องโทรศัพท์สาธารณะ
    เนื่องจากข้อจำกัดด้านจำนวนหมายเลขและคู่สายโทรศัพท์ของทีโอทีมีปริมาณไม่เพียงพอ
    ซึ่งต่อมาทีโอทีได้มีหนังสือขยายระยะเวลาการติดตั้งและยกเว้นค่าปรับตามสัญญาทั้งสามฉบับ
    นอกจากนี้
    บริษัทอาจได้รับผลกระทบต่อรายได้และกำไรจากธุรกิจโทรศัพท์สาธารณะในอนาคตเนื่องจากช่วงเวลาการรับรู้รายได้ค่าเช่าจากโทรศัพท์สาธารณะจะสั้นลงพร้อมทั้งการแข่งขันด้านราคาของ
    Mobile Phone
    ที่สูงมากมีผลทำให้อัตราค่าเช่าโทรศัพท์สาธารณะปรับตัวลดลงอย่างมีนัยสำคัญด้วย

-   ความเสี่ยงจากการแข่งขัน : ตามที่รัฐบาลมีแผนการเปิดเสรีโทรคมนาคมในปี 2549
    ตามพันธกรณีที่มีต่อองค์การการค้าโลก
    ทำให้ผู้ประกอบการจากต่างประเทศสามารถเข้ามาให้บริการโทรคมนาคมในประเทศไทยเพิ่มขึ้น
    ทำให้มีการแข่งขันด้านอัตราค่าบริการ ซึ่งอาจจะส่งผลกระทบต่อรายได้โทรศัพท์สาธารณะ

-   ความเสี่ยงจากการเปลี่ยนแปลงของเทคโนโลยี :
    ธุรกิจการสื่อสารและโทรคมนาคมรวมทั้งเทคโนโลยีสารสนเทศเป็นธุรกิจที่มีการเปลี่ยนแปลงและพัฒนาเทคโนโลยีอย่างต่อเนื่อง
    บริษัทจำเป็นต้องมีการติดตามความก้าวหน้าของเทคโนโลยีและข้อมูลข่าวสารทางธุรกิจอย่างใกล้ชิด
    รวมถึงการติดตามพัฒนาการของบริษัทผู้ผลิตอุปกรณ์และเครื่องมือต่างๆ อย่างสม่ำเสมอ
    เพื่อช่วยให้บริษัทสามารถปรับตัวต่อการเปลี่ยนแปลงที่เกิดขึ้นได้อย่างทันท่วงที

ทั้งนี้ ในการดำเนินธุรกิจ
บริษัทและบริษัทย่อยมีแนวทางในการจัดการกับความเสี่ยงที่อาจเกิดขึ้นดังกล่าวข้างต้น
ดังรายละเอียดที่กล่าวไว้ในหัวข้อปัจจัยความเสี่ยง ในส่วนที่ 2 ข้อ 1.0

หลักทรัพย์ที่เสนอขาย

บริษัทได้จัดให้มีการเสนอขายหลักทรัพย์ให้แก่กรรมการและ/หรือพนักงานคือหุ้นสามัญจำนวนไม่เกิน
5,000,000 หุ้น ในราคาหุ้นละ 1 บาท
บริษัทจะพิจารณาออกและเสนอขายหุ้นสามัญให้แล้วเสร็จในระยะเวลา 5
ปีนับจากการเสนอขายครั้งแรก และการออกใบสำคัญแสดงสิทธิไม่เกิน 21,250,000 หน่วย
ให้แล้วเสร็จภายใน 12 เดือนนับจากวันที่บริษัทได้รับอนุมัติจากสำนักงาน กลต.
(รวมผู้รับช่วงซื้อหลักทรัพย์) โดยใบสำคัญแสดงสิทธิมีอายุ 5 ปีนับแต่วันที่ออกและเสนอขาย
มีอัตราการใช้สิทธิ 1 ใบสำคัญแสดงสิทธิมีสิทธิซื้อหุ้นสามัญ 1 หุ้น
และมีราคาใช้สิทธิที่จะแปรผันตามกำไรสุทธิของบริษัทตามงบการเงินรวม โดยอยู่ระหว่าง 1.00 ถึง
2.00 บาทต่อหุ้น

โดยเมื่อวันที่ 3 พฤศจิกายน 2549 บริษัทจัดเสนอขายหุ้นสามัญเพียง 1,000,000 หุ้น
และใบสำคัญแสดงสิทธิทั้งจำนวนคือ 21,250,000 หน่วย ให้แก่กรรมการ และพนักงาน โดย
ในวันที่ 4 พฤษภาคม 2550 บริษัทได้จัดเสนอขายหุ้นสามัญตามโครงการต่อเนื่องเป็นปีที่ 2 จำนวน
1,000,000 หุ้น และในวันที่ 6 พฤษภาคม 2551
บริษัทได้จัดเสนอขายหุ้นสามัญตามโครงการต่อเนื่องเป็นปีที่ 3 จำนวน 1,000,000 หุ้น
โดยมีผู้ใช้สิทธิซื้อหุ้นจำนวน 950,000 หุ้น

ณ สิ้นปี 2551 บริษัทยังคงมีหุ้นสามัญตามโครงการต่อเนื่องคงเหลือจำนวน 2,050,000 หุ้น
โดยจะนำเสนอขายในปีที่ 4 ถึงปีที่ 5 ต่อไป ทั้งนี้จากที่ประชุมคณะกรรมการครั้งที่ 1/2552 ในวันที่
23 กุมภาพันธ์ 2552 มีมติไม่เสนอขายหุ้นสามัญตามโครงการต่อเนื่องในปี 2552
สำหรับใบสำคัญแสดงสิทธิดังกล่าวข้างต้นนั้น ณ ปัจจุบันยังไม่มีกรรมการ ผู้บริหาร และ
พนักงานท่านใดใช้สิทธิที่จะซื้อหุ้นสามัญดังกล่าว